Man sterf ná kollega hom glo met slypmasjien pak(Argieffoto: WCHEMS/Twitter) ŉ 36-jarige man word van moord aangekla nadat hy glo ŉ kollega met ŉ slypmasjien aangeval het. Brig. Leonard Hlathi, polisiewoordvoerder in Mpumalanga, sê die verdagte en nog ŉ werker het Sondag aan ŉ huis in Moloto, KwaMhlanga, se dak gewerk toe ŉ stryery tussen die twee ontstaan het. Die verdagte het die ander man daarvan beskuldig dat hy sy selfoon gesteel het. “Die verdagte, wat ŉ slypmasjien in die hand gehad het, het glo die slagoffer aangeval en hom in die proses aan die bolyf gesny,” sê Hlathi. Die polisie en paramedici is ontbied, maar die man het op die toneel aan sy beserings beswyk. Die verdagte is kort daarna in hegtenis geneem en verskyn na verwagting later vandag in die KwaMhlanga-landdroshof op ŉ aanklag van moord. Genl.maj. Thulani Phahla, waarnemende polisiehoof in die provinsie, het die voorval ten sterkste veroordeel en die vinnige inhegtenisneming verwelkom. “Mense moet leer om geskille op ŉ vriendskaplike wyse op te los om onnodige lewensverlies te verhoed,” sê Phahla.